P r e d k l a d a c i a    s p r á v a 

Návrh zákona, ktorým sa mení a dopĺňa zákon č. 104/2004 Z. z. o spotrebnej dani z vína v znení neskorších predpisov (ďalej len „zákon č. 104/2004 Z. z.“) bol vypracovaný ako iniciatívny návrh.

Vstupom Slovenskej republiky do Európskej únie nadobudol účinnosť zákon č. 104/2004 Z. z. a  dosiahla sa úplná zlučiteľnosti s právom Európskej únie v oblasti držby, prepravy a kontroly tovarov podliehajúcich spotrebným daniam a štruktúry a sadzieb spotrebnej dane z vína.

Hlavným dôvodom, ktorý viedol k vypracovaniu zákona, ktorým sa mení a dopĺňa zákon č. 104/2004 Z. z. bola potreba upresnenia niektorých ustanovení zákona vzhľadom na poznatky z uplatňovania zákona v praxi, najmä:
-	upresnenie definícií týkajúcich sa podmienok oslobodenia od spotrebnej dane z vína,
-	upresnenie definície užívateľského podniku,
-	doplnenie povinnosti zaslať kópiu prvého dielu sprievodného dokumentu správcovi dane dodávateľa (odosielateľa) pred začatím prepravy,
-	upresnenie definície oprávneného príjemcu,
-	umožnenie prepravy vína z daňového skladu na daňovom území slovenskými zástupcami alebo ozbrojenými silami Slovenskej republiky,
-	upravenie evidencie vedenej colným úradom a colným riaditeľstvom v nadväznosti na nadobudnutie účinnosti Nariadenia Rady (ES) č. 2073/2004 zo 16. novembra 2004 o správnej spolupráci v oblasti spotrebných daní.

Návrh zákona nebude mať vplyv na štátny rozpočet, na rozpočty obcí a rozpočty vyšších územných celkov.

Návrh zákona nebude mať finančný, ekonomický a environmentálny vplyv, ani vplyv na zamestnanosť a podnikateľské subjekty.
Návrh zákona je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými dokumentmi, ktorými je Slovenská republika viazaná.

Návrh zákona bol predmetom pripomienkového konania a vyhodnotenie pripomienkového konania je súčasťou materiálu.